b'\n_START_ARTICLE_\nShanghai\n_START_SECTION_\nOrigini\n_START_PARAGRAPH_\nShanghai nu s-a numit \xc3\xaentotdeauna astfel. P\xc3\xa2n\xc4\x83 la dinastia Sui, era numit satul Huating (\xe8\x8f\xaf\xe4\xba\xad\xe9\x8e\xae). Sub dinastia Tang, a devenit prefectura Huating, \xc3\xaenainte de a i se da numele actual sub dinastia Song._NEWLINE_Dat\xc4\x83 fiind amplasarea sa strategic\xc4\x83, la v\xc4\x83rsarea \xc3\xaen fluviului Yangtze \xc3\xaen Marea Chinei de Est, \xc8\x99i vecin\xc4\x83tatea cu ora\xc8\x99e cu o bogat\xc4\x83 tradi\xc8\x9bie me\xc8\x99te\xc8\x99ug\xc4\x83reasc\xc4\x83 (Suzhou, Hangzhou), Shanghai a devenit rapid un important ora\xc8\x99 comercial.\n_START_SECTION_\nOcupa\xc8\x9bia str\xc4\x83in\xc4\x83\n_START_PARAGRAPH_\nCu toate acestea, ora\xc8\x99ul s-a dezvoltat din punct de vedere economic de-abia dup\xc4\x83 R\xc4\x83zboiul opiumului \xc8\x99i ocupa\xc8\x9bia str\xc4\x83in\xc4\x83 asupra sa._NEWLINE_\xc3\x8en timpul primului r\xc4\x83zboi al opiumului, for\xc8\x9bele britanice au ocupat, temporar, ora\xc8\x99ul. R\xc4\x83zboiul s-a terminat \xc3\xaen 1842, prin Tratatul de la Nankin, care stabilea deschiderea pentru comer\xc8\x9b a porturilor chineze\xc8\x99ti, printre care \xc8\x99i Shanghai. Prin Tratatul Bogue, \xc3\xaen 1843, \xc8\x99i Tratatul sino-american de la Wangxia, \xc3\xaen 1844, anumite na\xc8\x9biuni str\xc4\x83ine au avut dreptul s\xc4\x83 se stabileasc\xc4\x83 pe teritoriul Chinei: este \xc3\xaenceputul concesiunilor str\xc4\x83ine._NEWLINE_Odat\xc4\x83 cu Rebeliunea Taiping, \xc3\xaen 1850, Shanghai a fost ocupat\xc4\x83 de o triad\xc4\x83 asociat\xc4\x83 acestei mi\xc8\x99c\xc4\x83ri, numit\xc4\x83 "Societatea S\xc4\x83biilor Mici". Deoarece r\xc4\x83zboiul continua \xc3\xaen provincie, mul\xc8\x9bi chinezi s-au refugiat \xc3\xaen ora\xc8\x99, de\xc8\x99i teoretic acest lucru era interzis. \xc3\x8en 1854 au fost introduse legi noi, care permiteau chinezilor s\xc4\x83 cumpere terenuri \xc3\xaen ora\xc8\x99, ceea ce a provocat o explozie imobiliar\xc4\x83. \xc3\x8en acela\xc8\x99i an a avut loc prima reuniune a Consiliului Municipal din Shanghai, care trebuia s\xc4\x83 administreze concesiunile str\xc4\x83ine. \xc3\x8en 1863, colonia american\xc4\x83 \xc8\x99i cea britanic\xc4\x83 s-au unit pentru a forma Concesiunea Interna\xc8\x9bonal\xc4\x83, iar francezii au creat Concesiunea francez\xc4\x83._NEWLINE_Jocurile de noroc, drogurile \xc8\x99i prostitu\xc8\x9bia sunt atunci cele mai importante activit\xc4\x83\xc8\x9bi ale ora\xc8\x99ului, ceea ce i-a adus supranumele de "cel mai mare bordel al lumii". Cel mai cunoscut \xc8\x99ef al Mafiei din acea vreme, Du Yuesheng, \xc3\xae\xc8\x99i conducea afacerile colabor\xc3\xa2nd cu poli\xc8\x9bia concesiunii franceze._NEWLINE_Dup\xc4\x83 r\xc4\x83zboiul sino-japonez din 1894-95, Tratatul de la Shimonoseki va permite japonezilor s\xc4\x83 se adauge for\xc8\x9belor ocupante. Ei au creat \xc3\xaen Shanghai primele uzine din ora\xc8\x99._NEWLINE_Aceast\xc4\x83 perioad\xc4\x83 a marcat profund identitatea cultural\xc4\x83 a ora\xc8\x99ului, contribuind \xc3\xaen anii 20-30 la \xc3\xaenflorirea artelor, cinematografului, teatrului \xc8\x99i la crearea primului grup chinez de jazz. C\xc3\xa2nt\xc4\x83rea\xc8\x9ba \xc8\x99i actri\xc8\x9ba Zhou Xuan este, f\xc4\x83r\xc4\x83 \xc3\xaendoial\xc4\x83, cea mai emblematic\xc4\x83 figur\xc4\x83 a epocii. Tot \xc3\xaen Shanghai a fost creat Partidul Comunist Chinez, \xc3\xaen 1921, \xc8\x99i au fost organizate primele greve muncitore\xc8\x99ti._NEWLINE_Sub Republica Chinei, Shanghai a devenit ora\xc8\x99 special, \xc3\xaen 1927, \xc8\x99i municipiu, \xc3\xaen mai 1930. Ora\xc8\x99ul era, \xc3\xaen acel moment, centrul financiar al Asiei, unde dolarii mexicani erau tranzac\xc8\x9biona\xc8\x9bi \xc3\xaen mas\xc4\x83 dup\xc4\x83 criza bursier\xc4\x83 din 1929. Marina japonez\xc4\x83 a bombardat ora\xc8\x99ul pe 28 ianuarie 1932. Versiunea oficial\xc4\x83 era c\xc4\x83 bombardamentele au avut loc pentru a reprima protestele studen\xc8\x9be\xc8\x99ti iscate dup\xc4\x83 Incidentul Manciuriei. Japonezii au pierdut controlul asupra ora\xc8\x99ului dup\xc4\x83 B\xc4\x83t\xc4\x83lia de la Shanghai din 1937._NEWLINE_\xc3\x8en timpul celui de-Al Doilea R\xc4\x83zboi Mondial, Shanghai a devenit un centru pentru refugia\xc8\x9bii din Europa, fiind singurul ora\xc8\x99 deschis necondi\xc8\x9bionat pentru evrei. Cu toate acestea, sub presiunea alia\xc8\x9bilor nazi\xc8\x99ti, japonezii au pus to\xc8\x9bi evreii \xc3\xaentr-un ghetou mizer \xc3\xaen 1941.\n_START_SECTION_\nInstaurarea comunismului\n_START_PARAGRAPH_\nC\xc3\xa2nd la putere a ajuns Partidul Comunist Chinez, ora\xc8\x99ul a fost considerat un simbol al capitalismului \xc8\x99i a intrat \xc3\xaentr-o perioad\xc4\x83 de \xe2\x80\x9ehibernare\xe2\x80\x9d, fiind aproape uitat de toat\xc4\x83 lumea. \xc3\x8en urma reformelor lui Deng Xiaoping, ora\xc8\x99ul a fost pus din nou \xc3\xaen valoare.\n_START_SECTION_\n"Perla Orientului" rena\xc8\x99te\n_START_PARAGRAPH_\n\xc3\x8entr-un deceniu, "Perla Orientului" a redevenit un centru economic de prim\xc4\x83 m\xc3\xa2n\xc4\x83. \xc3\x8en 2005, 20% din produc\xc8\x9bia industrial\xc4\x83 a Chinei a provenit din Shanghai. Ora\xc8\x99ul dore\xc8\x99te ast\xc4\x83zi s\xc4\x83 devin\xc4\x83 centrul financiar al Chinei._NEWLINE_Pe 26 februarie 2002, Chen Liangyu (46 ani) a fost ales ca primar al ora\xc8\x99ului de c\xc4\x83tre delega\xc8\x9bii la cea de-a cincea sesiune a celui de-al unsprezecelea Congres al poporului. A devenit apoi  secretar al organiza\xc8\x9biei de partid din ora\xc8\x99, \xc3\xaenlocuindu-l pe Huang Ju. Acest post important este, de obicei, \xc3\xaenso\xc8\x9bit de un loc \xc3\xaen Biroul politic al Partidului. Acest lucru s-a \xc3\xaent\xc3\xa2mplat \xc8\x99i cu Chen Liangyu la cel de-al XVI-lea congres al Partidului Comunist Chinez._NEWLINE_Pe 3 decembrie 2002, Shanghai a fost desemnat s\xc4\x83 organizeze Expozi\xc8\x9bia Universal\xc4\x83 2010, care va avea loc pentru prima dat\xc4\x83 dup\xc4\x83 151 de ani, \xc3\xaentr-o \xc8\x9bar\xc4\x83 \xc3\xaen curs de dezvoltare.\n_START_SECTION_\nEconomie\n_START_PARAGRAPH_\nShanghaiul este centrul financiar \xc8\x99i economic al Chinei, de\xc8\x99i a \xc3\xaenceput reforme economice abia \xc3\xaen 1992, aproximativ 10 ani dup\xc4\x83 alte ora\xc8\x99e sau provincii chineze\xc8\x99ti._NEWLINE_Este poarta Chinei c\xc4\x83tre lume, aici aflandu-se cel mai mare port de containere din lume.\n_START_SECTION_\nProgramul oficial de dezvoltare\n_START_PARAGRAPH_\n\xc3\x8enainte de 1992, majoritatea fondurilor ora\xc8\x99ului mergeau la Beijing, capitala republicii, \xc3\xaen timp ce Shanghaiul era un ora\xc8\x99 relativ nedezvoltat \xc8\x99i s\xc4\x83rac. Pe 5 august 2002, noul primar al ora\xc8\x99ului, Chen Liangyu a declarat c\xc4\x83 dore\xc8\x99te "s\xc4\x83 fac\xc4\x83 din ora\xc8\x99, \xc3\xaen urm\xc4\x83torii 3 ani, placa turnant\xc4\x83 a pietei financiare interne a Chinei, a circula\xc8\x9biei de capitaluri \xc8\x99i a gestiunii de fonduri, precum \xc8\x99i unul din centrele financiare importante pe plan mondial, pentru cel pu\xc8\x9bin 10 sau 20 de ani."_NEWLINE_\xc3\x8en ziua de ast\xc4\x83zi, ora\xc8\x99ul contribuie cu aproximativ de 20-25% la bugetul na\xc8\x9bional total, fiind acum cel mai dezvoltat ora\xc8\x99 din China \xc8\x99i printre cele mai bogate. PIB-ul pe cap de locuitor este \xc3\xaen jur de 18,000 euro, cam la aproximativ acela\xc8\x99i nivel ca Portugalia \xc8\x99i de aproximativ trei ori \xc8\x99i jum\xc4\x83tate mai mare ca PIB-ul pe locuitor a Chinei. Ritmul cre\xc8\x99terii economice este fenomenal: peste 15% anual (fa\xc8\x9b\xc4\x83 de aproximativ 9% pentru \xc3\xaentreaga \xc8\x9bar\xc4\x83)._NEWLINE_Cererea de curent electric cre\xc8\x99te la o rat\xc4\x83 at\xc3\xa2t de mare, \xc3\xaenc\xc3\xa2t ora\xc8\x99ul are pene de curent \xc3\xaen mod frecvent._NEWLINE_O alt\xc4\x83 problem\xc4\x83 de care se pl\xc3\xa2ng oamenii de afaceri este infrastructura de Internet, care, de\xc8\x99i se extinde rapid, nu face fa\xc8\x9b\xc4\x83 cererii imense datorate de economia digital\xc4\x83.\n_START_SECTION_\nConstruc\xc8\x9biile\n_START_PARAGRAPH_\nShanghai este cel mai mare \xc8\x99antier urban de construc\xc8\x9bii din lume. O machet\xc4\x83 gigant a ora\xc8\x99ului este vizibil\xc4\x83 \xc3\xaentr-o cl\xc4\x83dire special\xc4\x83 din Pia\xc8\x9ba Poporului. La ora actual\xc4\x83, ora\xc8\x99ul se m\xc3\xa2ndre\xc8\x99te deja cu peste 640 de zg\xc3\xa2rie-nori, in timp ce al\xc8\x9bi 300 sunt \xc3\xaen construc\xc8\x9bie, majoritatea \xc3\xaen noul cartier Pudong._NEWLINE_\xc3\x8en 2007, Shanghai va avea al doilea zg\xc3\xa2rie-nori ca \xc3\xaen\xc4\x83l\xc8\x9bime din lume, dupa Taipei 101, \xc8\x99i anume Shanghai World Financial Center cu 492m._NEWLINE_Cartierul ultramodern Pudong g\xc4\x83zduie\xc8\x99te industrii de v\xc3\xa2rf (microelectronic\xc4\x83 \xc8\x99i biotehnologie) al\xc4\x83turi de numeroase institu\xc8\x9bii financiare (de unde \xc8\x99i sumedenia de zg\xc3\xa2rie-nori). Aici, arhitectura modern\xc4\x83 are un stil unic, mai ales la etajele superioare, unde exist\xc4\x83 mai multe resturante asem\xc4\x83n\xc4\x83toare cu ni\xc8\x99te farfurii zbur\xc4\x83toare._NEWLINE_Totu\xc8\x99i, trebuie precizat c\xc4\x83 rata de ocupare a birourilor din ora\xc8\x99 este destul de sc\xc4\x83zut\xc4\x83.\n_START_SECTION_\nAeroportul\n_START_PARAGRAPH_\nShanghaiul are dou\xc4\x83 aeroporturi: Pudong \xc8\x99i Honggiao._NEWLINE_Noul aeroport Pudong, inaugurat \xc3\xaen 1999, dispune, deocamdat\xc4\x83, doar de un singur terminal \xc8\x99i dou\xc4\x83 piste, dar, \xc3\xaen viitor, va putea primi 80 de milioane de pasageri anual, dispun\xc3\xa2nd de patru piste \xc8\x99i patru terminale. Cea de-a doua companie aerian\xc4\x83 chinez\xc4\x83 ca m\xc4\x83rime (China Eastern) \xc3\xae\xc8\x99i are baza pe acest aeroport.\n_START_SECTION_\nPortul\n_START_PARAGRAPH_\nDup\xc4\x83 ce a dep\xc4\x83\xc8\x99it portul din Rotterdam, \xc3\xaen 2003, cel din Hong Kong, \xc3\xaen 2004, \xc8\x99i cel din Singapore, \xc3\xaen 2005, Shanghai este, mul\xc8\x9bumit\xc4\x83 dinamismului Chinei, cel mai mare port al lumii. \xc3\x8en acela\xc8\x99i timp, este deja foarte aglomerat, av\xc3\xa2nd o rat\xc4\x83 de cre\xc8\x99tere a traficului de 30\xc2\xa0% anual._NEWLINE_Deoarece vechiul port nu se mai putea extinde, \xc3\xaen 2000/2001 s-a decis construirea unui nou port \xc3\xaen apa ad\xc3\xa2nc\xc4\x83 de l\xc3\xa2ng\xc4\x83 insulele Yangshan, \xc3\xaen largul ora\xc8\x99ului. Acest port urmeaz\xc4\x83 s\xc4\x83 fie legat de cartierul Guoyuan printr-un pod gigantic \xe2\x80\x94  podul Donghai, la cei 32,5 kilometri ai s\xc4\x83i cel mai lung din lume. Podul va avea nu mai pu\xc8\x9bin de 470 de picioare, dintre care unele puse la o ad\xc3\xa2ncime de 100 de metri, \xc8\x99i va costa 14-15 miliarde de euro.\n_START_SECTION_\nUniversit\xc4\x83\xc8\x9bi\n_START_PARAGRAPH_\nShanghai g\xc4\x83zduie\xc8\x99te unele din cele mai importante \xc8\x99i vechi universit\xc4\x83\xc8\x9bi din China.'